**Δελτίο Τύπου**

***«Περί τεχνητής και φυσικής νοημοσύνης»***

Συνδιοργάνωση : Eθνικό Ίδρυμα Ερευνών - Σύλλογος Αποφοίτων Βαρβακείου Σχολής

Το **Εθνικό Ίδρυμα Ερευνών** και ο **Σύλλογος Αποφοίτων Βαρβακείου Σχολής** έχουν την τιμή και τη χαρά να υποδεχτούν τον κορυφαίο επιστήμονα Χρίστο Παπαδημητρίου, στην εκδήλωση που θα πραγματοποιηθεί προς τιμήν του, την **Τετάρτη 31 Μαΐου 2023** και ώρα **18.30** στο **Αμφιθέατρο «Λεωνίδας Ζέρβας»** του Εθνικού Ιδρύματος Ερευνών, (Λεωφ. Βασ. Κωνσταντίνου 48).

Την εκδήλωση θα χαιρετίσουν οι κκ.:

* Καθηγητής Δημοσθένης Σαρηγιάννης, Πρόεδρος – Διευθυντής ΔΣ/ΕΙΕ
* Σωτήρης Ζησόπουλος,  Πρόεδρος ΣΑΒ
* Δ. Τζάνας, Πρόεδρος Βαρβακείου Ιδρύματος και Γεν. Γραμματέας ΣΑΒ

καθώς και ο Γενικός Γραμματέας Έρευνας και Καινοτομίας, Καθηγητής Αθανάσιος Κυριαζής.

Το έργο και την προσωπικότητα του Χρίστου Παπαδημητρίου θα αναδείξουν συμμαθητές, φοιτητές και συμφοιτητές του και ειδικότερα στην εκδήλωση θα ακουστούν βιώματα και μαρτυρίες των επιστημόνων Κωνσταντίνου Δασκαλάκη και Μ. Γιαννακάκη που μαθήτευσαν κοντά του.

Στην εκδήλωση αυτή, ο επιφανής Έλληνας επιστήμονας θα βρεθεί ανάμεσα σε συμμαθητές και φίλους, ενώ το αθηναϊκό κοινό θα έχει την χαρά να τον απολαύσει στην ανάλυση του θέματος : **«Περί τεχνητής και φυσικής νοημοσύνης»** με τον χαρακτηριστικόιδιοφυή, χιουμοριστικό αλλά και καλλιτεχνικό τρόπο του, άλλοτε μέσα από τα λόγια και άλλοτε μέσα από τις νότες και τα μαθηματικά σύμβολα.

Η εκδήλωση θα κλείσει με μία παρέμβαση του Καθηγητή Δημοσθένη Σαρηγιάννη, Διευθυντή-Προέδρου ΔΣ/ΕΙΕ, σχετικά με την εφαρμογή της τεχνητής νοημοσύνης στην έρευνα αιχμής που επιτελείται στο Εθνικό Ίδρυμα Ερευνών, στους τομείς της βιολογίας, της χημείας και της βελτίωσης της ποιότητας ζωής.

*Λίγα λόγια για τον Χρίστο Παπαδημητρίου…*

Ο **Χρίστος Παπαδημητρίου** απόφοιτος της Βαρβακείου Σχολής της χρονιάς του 1966,  είναι θεωρητικός επιστήμονας των Ηλεκτρονικών Υπολογιστών και καθηγητής στο τμήμα «[Επιστήμης Υπολογιστών](https://el.wikipedia.org/wiki/%CE%95%CF%80%CE%B9%CF%83%CF%84%CE%AE%CE%BC%CE%B7_%CE%A5%CF%80%CE%BF%CE%BB%CE%BF%CE%B3%CE%B9%CF%83%CF%84%CF%8E%CE%BD)» του [Πανεπιστημίου Κολούμπια](https://el.wikipedia.org/wiki/%CE%A0%CE%B1%CE%BD%CE%B5%CF%80%CE%B9%CF%83%CF%84%CE%AE%CE%BC%CE%B9%CE%BF_%CE%9A%CE%BF%CE%BB%CE%BF%CF%8D%CE%BC%CF%80%CE%B9%CE%B1) στην [Νέα Υόρκη](https://el.wikipedia.org/wiki/%CE%9D%CE%AD%CE%B1_%CE%A5%CF%8C%CF%81%CE%BA%CE%B7_%28%CF%80%CE%BF%CE%BB%CE%B9%CF%84%CE%B5%CE%AF%CE%B1%29) των [ΗΠΑ](https://el.wikipedia.org/wiki/%CE%97%CE%A0%CE%91) από το 2017.

Κορυφαίος ερευνητής στον τομέα της Πληροφορικής, έχει δημοσιεύσει εκατοντάδες επιστημονικές εργασίες, ενώ τα βιβλία του έχουν μεταφραστεί σε πολλές γλώσσες. Είναι μέλος διεθνών οργανισμών και ακαδημιών, ενώ έχει τιμηθεί επανειλημμένως με πολλά βραβεία μεταξύ των οποίων το παράσημο του Ταξιάρχη του Τάγματος του Φοίνικος το 2015.

Το ερευνητικό έργο του Χρίστου Παπαδημητρίου επεκτείνεται, πέρα από τη θεμελιώδη δουλειά του στους αλγορίθμους και την πολυπλοκότητα και σε άλλα επιστημονικά πεδία, όπως τα μαθηματικά, η θεωρία των παιγνίων, η βιολογία, η επιχειρησιακή έρευνα και η νευροεπιστήμη.

Μέντορας του Μπιλ Γκέιτς και του Κ. Δασκαλάκη, ο Χρίστος Παπαδημητρίου είναι επίσης γνωστός για τα βιβλία του, όπως: “*Το Χαμόγελο του Τούρινγκ*”, “*Ανεξαρτησία*”, “*Ισόβια στους Χάκερ*”,  ενώ είναι συν-δημιουργός του κόμικ “*Logicomix*”.

Επισυνάπτεται το πρόγραμμα της εκδήλωσης.